Document ID: 32012R0897

KOMISSION ASETUS (EU) N:o 897/2012,
annettu 1 päivänä lokakuuta 2012,
Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse asibentsolaari-s-metyylin, amisulbromin, syatsofamidin, diflufenikaanin, dimoksistrobiinin, metoksifenotsidin ja nikotiinin jäämien enimmäismääristä tietyissä tuotteissa tai niiden pinnalla
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan
sekä katsoo seuraavaa:
(1)
Asibentsolaari-s-metyylin, syatsofamidin ja metoksifenotsidin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa. Amisulbromin, diflufenikaanin, dimoksistrobiinin ja nikotiinin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.
(2)
Tehoainetta asibentsolaari-s-metyyli sisältävän kasvinsuojeluaineen käyttöä lehtisalaattiin ja muihin salaattikasveihin, myös Brassicaceae-heimoon, koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.
(3)
Amisulbromin osalta tällainen hakemus tehtiin sen käytöstä tomaatteihin, munakoisoon ja lehtisalaattiin. Syatsofamidin osalta tällainen hakemus tehtiin sen käytöstä piparjuureen. Diflufenikaanin osalta tällainen hakemus tehtiin sen käytöstä öljyntuotantoon tarkoitettuihin oliiveihin. Dimoksistrobiinin osalta tällainen hakemus tehtiin sen käytöstä rukiiseen, sinapinsiemeniin ja auringonkukansiemeniin. Metoksifenotsidin osalta tällainen hakemus tehtiin sen käytöstä lehtivihanneksiin ja tuoreisiin yrtteihin (lukuun ottamatta endiiviä, viinilehtiä, vesikrassia ja sikuria).
(4)
Asetuksen (EY) N:o 396/2005 8 artiklan mukaisesti asianomaiset jäsenvaltiot arvioivat nämä hakemukset, ja arviointiraportit toimitettiin komissiolle.
(5)
Luonnonvaraisissa sienissä esiintyvän nikotiinin osalta asetettiin tilapäiset jäämien enimmäismäärät sillä edellytyksellä, että kyseisiä jäämien enimmäismääriä on tarkasteltava uudelleen uusien tietojen arvioinnin pohjalta, mukaan luettuna mahdollinen tieteellinen näyttö nikotiinin luonnollisesta esiintymisestä tai muodostumisesta luonnonvaraisissa sienissä. Komissio sai eurooppalaisilta elintarvikealan toimijoilta uusia tietoja, jotka vahvistavat, että luonnonvaraisissa sienissä esiintyvän nikotiinin määrät vastaavat nykyisiä jäämien enimmäismääriä. Edelleenkään ei kuitenkaan ole saatavilla tieteellistä näyttöä, joka osoittaisi, että nikotiinia esiintyy luonnonvaraisissa sienissä luonnostaan, ja joka voisi selventää sen muodostumista. Elintarvikeketjua ja eläinten terveyttä käsittelevässä pysyvässä komiteassa 11 päivänä toukokuuta 2009 tehty hallinnollinen päätös luonnonvaraisille sienille kahdeksi vuodeksi asetetuista määristä on tämän vuoksi edelleen voimassa, mutta näiden jäämien enimmäismäärien voimassaoloa on aiheellista jatkaa vielä kahdella vuodella, kunnes kyseiset tiedot saadaan käyttöön.
(6)
Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä. (2) Se toimitti lausunnot komissiolle ja jäsenvaltioille sekä julkisti ne.
(7)
Kaikista muista hakemuksista elintarviketurvallisuusviranomainen totesi, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Se otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien ja tuotteiden erittäin suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päivittäinen saanti (ADI) tai akuutin altistumisen viiteannos (ARfD) olisivat vaarassa ylittyä.
(8)
Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.
(9)
Sen vuoksi asetusta (EY) N:o 396/2005 olisi muutettava.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 1 päivänä lokakuuta 2012.

Labels: 17
20
0
3
6